Прво издање новина објављено је 12. децембра 1912. године под називом "Дервентски котарски лист", а уредник првог броја био је Иван Радошевић. Цијена првог издања била је осам аустроугарских хелера. Прва два броја новина штампана су у Ријеци у Хрватској, затим је у Дервенти отворена „Народна штампарија”, позната као „Лајева штампарија”. Први тиражи били су између 10 и 20 хиљада. Излазио је све до 1918. године. Чланци су били писани и на латиници и на ћирилици. Након завршетка Првог свјетског рата престао је да излази у том облику. Поново је обновљен 1952. године, али у Добоју. Тамо је излазио све до 1966. године. Током Рата у Босни и Херцеговини поново је престао са радом. Обновљен је 1995. године и од тада редовно излази сваког четвртка (четвртак у Дервенти сматра се пазарним даном). Тренутан тираж износи 1.300, а писан је ћирилицом.